Leif Lahn Jensen (S), 2024-05-28:
Tak for det, formand.
Ja, som sagt er det et forslag fra Præsidiet.
Nu kan man jo mene mange ting, og det vil jeg også mene.
Jeg vil i hvert fald mene, at det her ikke har meget politisk i sig, i hvert fald ikke, som jeg ser det, men det er for mig almindelig sund fornuft.
Jeg vil prøve at ridse reglerne op – ikke for dem, der sidder herinde og lytter, for de kender dem godt, men for dem, der sidder ude i stuerne og lytter.
Hvordan er reglerne nu i forhold til de her boliger?
Det er sådan, at Folketinget stiller boliger til rådighed for de folketingsmedlemmer, der bor uden for det sjællandske område.
Hvorfor har man så valgt det i tidernes morgen, lang tid inden jeg kom i Folketinget?
Det er, fordi man i bund og grund mener, det er sund fornuft og demokratisk bedst, hvis ikke alle bor i København eller i hvert fald har mulighed for at tage valget om at blive boende, hvor man altid har boet eller kan lide at bo, og fortsat kunne passe sit arbejde.
Det synes jeg lyder meget fornuftigt.
Min egen historie er også – og det kan man jo godt høre – at så meget har jeg heller ikke boet i København.
Det synes jeg godt man kan høre på mit sprog.
Jeg er fra Djursland, bor i Grenaa.
Jeg kan godt lide at være på Djursland, kan godt lide at bo i Grenaa, og jeg føler – og det kan man også have forskellige holdninger til – at jeg meget bedre kan repræsentere det sted, hvor jeg altid har boet, og jeg har fornemmelsen af, at folkene derude så også lettere kan komme til mig, fordi de kan møde mig på gaden og i Kvickly, og hvor jeg ellers færdes til daglig med min familie.
Det er også sådan, at det kun er valgte til Folketinget, der kan få en bolig, og når man så holder op af en eller anden årsag, skal man være ude inden 14 dage, så boligen kan gøres klar til en anden.
Vi skal selvfølgelig også have lidt ekstra boliger, for hvis der er nogen, der af en eller anden årsag går på orlov, barsels- eller sygeorlov, ja, så har vi nogle boliger stående klar til de stedfortrædere, der kommer ind.
Der har vi så en ekstra fem-seks boliger stående klar, som ikke bliver brugt.
Ministre, som ikke er valgt, og som bor uden for Sjælland, får ikke den her bolig, fordi de jo ikke er valgt til Folketinget.
Men de bliver betalt af ministerierne, som faktisk giver lige under 90.000 kr. om året, i hvert fald maks. Hvis man skal have en bolig eller skal have nogle hotelophold, så kan de maks. give op omkring de 90.000 kr.
Derfor synes jeg jo ikke, at det er supersmart, at vi ikke låner boliger ud til ministre, men at ministeriet og statskassen faktisk skal betale for en bolig, selv om vi egentlig har nogle boliger stående tomme, som vi egentlig godt kan låne ud til det, når de alligevel står tomme.
Hvis vi så får brug for boligen, får ministeren så 14 dage til at forlade den igen.
Forslaget er ganske kort, at hvis vi har boliger, vi ikke bruger, så vil en minister, der ikke er valgt til Folketinget, kunne bruge en lejlighed, indtil der er en, der er valgt, eller en stedfortræder, som har krav på det og mangler en bolig.
Så har vedkommende minister 14 dage til at finde noget andet.
Hvorfor betale for, at en minister skal finde noget andet ude i byen, når vi har en lejlighed stående tom?
Det giver jo ingen mening.
For mig er det helt sund fornuft, og derfor støtter Socialdemokratiet forslaget.